Wir, von stett unnd lannden der siben ordten unnser eydtgnosschafft räth unnd sanndtbotten, ✳ namlich von Zürich: ✳
Hanns Kambli, ✳ bùrgermeister, ✳ unnd Cùnradt Äscher, seckhelmeister ✳unnd dess raths, ✳ vonn Lùzern: Rochiùs Helmli, ✳ schùltheisz, ✳ unnd Lùdwig Pfyffer, ✳ ritter, ✳ alt schùltheisz ✳ unnd pannerherr, ✳ von Ury: Joszt Schmid, ✳ allt lanndtaman,✳ vonn Schwytz: ✳ Caspar ab Yberg, lanndtamān ✳ vonn Unnderwalden, ✳ Melchior Luͦssy, ✳ ritter, ✳ unnd
Hanns Waaser, ✳ ritter ✳ unnd pannerherr, ✳ beid allt lanndtamān Niddemwald, ✳ vonn Zuͦg: Hannsz Müller, ✳ stattschryber, ✳ und von Glaruͦs: Paùlùs Schùler, ✳ lanndtamān
unnd pannerherr, ✳ diser zytt usz bevelch unnd gwalt unser aller herren unnd obren uff dem tag zuͦ Baden inn Ergöw ✳ versambt, ✳ bekhennent unnd thùnd khuͦndt
mengclichem mit disem brief, ✳ das vor unns erschinen sind ✳ der fromen, fürsichtigen, ✳ ersamen ✳ unnd wysen, ✳ unnser lieben unnd guͦtten fründen ✳ unnd gethrüwen, lieben eydtgnossen, ✳ schuͦltheis ✳ unnd rath der statt Bernn gsanndten, ✳ die edlen, eernvesten unnd wysen, ✳ unnserr lieben, besonndern ✳ Batt Lùdwig vonn Müllinen, schùltheisz, ✳ unnd
Symon Würstenberger, dess raths der statt Bernn, ✳ unnd vor unns anzeigt, ✳ wie ire herren unnd obren vonn wegen des gotzhùses Küngszfelden, ✳ so innen eigenthuͦmblich zuͦgehörig, ✳ gsinnot syen, ✳ desselbigen gotzhùsz urbar ✳ usz sonndrer nottwendigkeitt widerùmb zù beschryben und zù bereinigen. ✳ unnd wiewol ire
herren unnd obren ✳ inn unnser herren unnd obren ✳ der siben ordten gepietten ✳ zuͦ Vilmergen unnd anndren ordten ✳ inn Fryen Empteren ✳ sölliche des gothùsz
leehengüetter ✳ dùrch iren darzù verordnetten schryber ✳ zù beschryben vorhabens gwässen, ✳ habe doch des gotzhùsz Mùry schryber, (✳ der dann miner gnedigen
herren der siben ordten dienner ✳ ) söllichs nit wellen beschähen lassen ✳ mit annzeigùng, das im söllich urbar zù beschryben zù stannde, ✳ welliches dann ire herren unnd
obren nit wenig verwùnderen thüege, ✳ dann ire herren unnd obren inn iren lannden und gepietten einichem ordt ✳ noch gotzhùsz so also ire urbar zù beschrybenn
unnd zù ernüweren vorhabens gwässen ✳ nie ab noch darwider gsin, ✳ dann das sy söllichs dùrch iren eignen schryber harzù erwölt ✳ thùn mögen, ✳ deszhalb ann statt
irer herren unnd obren, ✳ ir ganntz fründtlich pitt wäre, ✳ wir welten unnsern lanndtschryber inn Fryen Empteren sins vorhabens abwysen ✳ unnd unnserm
lanndtvogt inn ämpteren zù schryben, ✳ die unnderthonnen darzù zehalten, ✳ damit sy sölliche, des gotzhùsz Küngszfelden güetter, annzeigen wellen ꝫc̄. ✳
unnd so wir die gsanndten unnser gethrüwen lieben eydtgnossen vonn Bernn ✳ inn irem annbringen der lennge nach gehördt unnd verstannden, ✳ so habent wir
unns darùff erlüttert unnd erkenndt, ✳ das wolgemelt unnser lieb eydtgnossen von Bernn ✳ söllich des gotzhùsz Küngsfelden ✳ urbar ✳ söllen unnd mögen ✳
dùrch ein schryber, ✳ der innen harzù toùgentlich unnd diennlich sin möchte, ✳ ernüwen unnd beschryben lassen ✳ unnd sölle hiemit ✳
unnser lanndtschryber sins vorhabens abgewisen sin. ✳ wir habent oùch unnserm lanndtvogt inn Fryen Empteren zù geschryben ✳ unnd bevolhen, ✳ das
er unnser unnderthonnen mit dem eydt ✳ unnd sonnst darzù halten, ✳ das sy sölliche Küngszfeldische güetter annzeigen wellen. ✳ diser unnser erkanndtnùsz
begerdten gemelte herren gsanndten ✳ eins briefs, ✳ den wir innen des zù warem urkhùndt ✳ mit dess edlen, vesten, unnsers gethrüwen, lieben lanndtvogts zuͦ Baden
inn Ergöw ✳ Heinrichen Fläckhensteins, ✳ dess raths der statt Lùzern, eignem innsigel ✳ innam̄en unnser aller verwardt unnd geben ✳ uff den sechzehenden tag des monnats
febrùary ✳ nach Christi gerùrt gezalt tùssent fünffhùndert sibenzig unnd zwey jare. ✳